ྱན་ནས། ཨེ་མ་ང་ཡི་པདྨ་ནི། །བདེ་བ་ཀུན་དང་ཡང་དག་ལྡན། །གང་ཞིག་ཆོ་གས་བསྟེན་བྱེད་པ། །དེ་ཡི་མདུན་ན་བདག་འདུག་སྟེ། །སངས་རྒྱས་མཉེས་པ་ལ་སོགས་པ། །པདྨར་བྱ་བ་ཇི་བཞིན་བྱེད། །བདེ་ཆེན་རྒྱལ་པོ་རང་ཉིད་ནི། །འདི་ཉིད་དུ་ནི་རྟག་ཏུ་བཞུགས། །བྷཉྫ་མོ་ཀྵ་ཧོཿ ཞེས་གསུང་ཞིང་པང་དུ་བྱོན་པར་བསམ། རང་འཁོར་ལོ་བདེ་མཆོག་དང་རིག་མ་རྡོ་རྗེ་ཕག་མོར་གསལ་བའི་ཡུམ་གྱི་ལྟེ་བར་ཨོཾ་ཤྲཱི་བཛྲ་ཧེ་ཧེ་སོགས་དང་། སྙིང་ཁར་ཨོཾ་ཧྲཱི་ཧ་ཧ་སོགས་དང་། མགྲིན་པར་ཨོཾ་བཛྲ་བཻ་རོ་ཙ་ནི་སོགས་དང་། དཔྲལ་བར་ཨོཾ་སརྦ་བུདྡྷ་སོགས་དང་། ཡབ་ཀྱི་ལྟེ་བར་ཨོཾ་བཛྲ་བཻ་རོ་སོགས་དང་། སྙིང་ཁར་ཨོཾ་སརྦ་བུདྡྷ་སོགས་དང་། མགྲིན་པར་ཨོཾ་ཤྲཱི་བཛྲ་ཧེ་ཧེ་སོགས་དང་། དཔྲལ་བར་ཨོཾ་ཧྲཱི་ཧ་ཧ་སོགས་དང་། ཡུམ་གྱི་མཁའ་མི་དམིགས་ཏེ་སྟོང་པའི་ངང་ལས་ཞེས་པ་ནས། ནོར་བུ་དམར་པོ་བྱེཾ་གྱིས་མཚན་པ་ཞེས་པའི་བར་གོང་ལྟར་ལས། ཨོཾ་བི་ཤི་ཤི་ཧ་ཧ་ཧ་སྭཱ་ཧཱ། ཨོཾ་སརྦ་ཏ་ཐཱ་ག་ཏ་ཨ་ནུ་ར་ག་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་སྙོམས་པར་ཞུགས་པས་རང་དང་དཀྱིལ་འཁོར་གྱི་གཙོ་བོའི་ཐུགས་ཀའི་འོད་ཟེར་གྱིས་དེ་བཞིན་གཤེགས་པ་ཡབ་ཡུམ་ཐམས་ཅད་བཀུག་སྟེ་ལུས་ལ་ཐིམ་པས་རོ་གཅིག་ཏུ་གྱུར་ཏེ་སྤྱི་བོའི་ཧཾ་ལ་འདུས་པ་རྗེས་ཆགས་ཀྱི་མེས་ཞུ་བ་དབུ་མའི་ལམ་ནས་འཁོར་ལོ་བཞི་བརྒྱུད་པས་ཡས་བབས་ཀྱི་དགའ་བ་བཞི་མངོན་དུ་བྱས། རྡོ་རྗེ་ནོར་བུས་རྩེ་མོར་ཆགས་པ་དང་ཆགས་བྲལ་ཟུང་དུ་ཆུག རྡོ་རྗེ་པདྨར་རབ་བཞག་ནས། །བྱང་ཆུབ་སེམས་ནི་གཏང་མི་བྱ། །བསྐྱོད་པར་བྱས་ན་དགའ་བ་དེས། །སེམས་བཀང་ནས་ནི་བསྒོམ་པར་བྱ། །རྣལ་འབྱོར་པ་ཡི་བྱང་ཆུབ་སེམས། །ཇི་སྲིད་འབྱིན་པར་མི་བྱེད་པར། །དེ་སྲིད་ཐོབ་འགྱུར་རྒྱུན་ཆད་མེད། །དགའ་བ་ལས་སྐྱེས་བདེ་གཞན་ཅི། །དངོས་གྲུབ་ཀུན་གྱི་རྟེན་གྱུར་པའི། །བྱང་ཆུབ་སེམས་ནི་ལྷུང་གྱུར་ན། །ཕུང་པོ་རྣམ་ཤེས་བརྒྱལ་བ་ལ། །མ་སྨད་དངོས་གྲུབ་ག་ལ་ཡོད། །མཁའ་དབྱིངས་རྡོ་རྗེ་ཀུན་སྦྱོར་དང་། །རེག་བྱས་ཀྱིས་ནི་རྨད་བྱུང་ཆེ། །བདེ་བ་བསྐྱེད་པར་བྱེད་པ་གང་། །དེ་ནི་མཆོག་དགའ་བྱེད་པའོ། །དགའ་བྲལ་དག་གི་དབུས་སུ་ནི། །མཚོན་པར་ལྟོས་ལ་བརྟན་པར་གྱིས། །པདྨའི་ནམ་མཁར་རྡོ་རྗེ་ཡི། །ལྟེ་བ་མནན་པའི་གནས་དག་ཏུ། །རྡོ་རྗེ་སྐྱིལ་ཀྲུང་དག་གི་སེམས། །ནོར་བུའི་ནང་དུ་སོན་བལྟས་པའི། །ཡེ་ཤེས་སྐྱེས་པ་གང་ཡིན་དེ། །ཡེ་ཤེས་ངོ་བོ་ཤེས་པས་བརྒྱན། །འདོད་ཆགས་མ་ཡིན་ཆགས་བྲལ་མིན། །དབུ་མར་དམིགས་པར་མི་འགྱུར་རོ། །གང་ཚེ་རྣལ་འབྱོར་ཡེ་ཤེས་མཐོང་། །དེ་ལ་གནས་བྱ་འགྱུར་མི་བྱ། །མཐུན་ནམ་ཡང་ན་ཉིན་གཅིག་གམ། །ཟླ་ཕྱེད་ཟླ་བ་ལོ་དང་ནི། །བསྐལ་པ་བསྐལ་པ་སྟོང་དག་ཏུ། །ཡེ་ཤེས་མངོན་འབྱོར་གྱིས་གནས་བྱ། །ཞེས་བརྗོད། ཧཱུྃ་ཞེས་གྱེན་ལ་དྲངས་ཏེ་ལྟེ་བར་དགའ་བ། སྙིང་ཁར་མཆོག་དགའ། དཔྲལ་བར་དགའ་བྲལ་གྱི་དགའ་བ། གཙུག་ཏོར་དུ་ལྷན་སྐྱེས་བརྟན་པར་བསམ། ཡུམ་གྱི་ཕྱག་གཡོན་པ་རང་གི་མགོ་ལ་བཞག་སྟེ། རྗེས་གནང་བྱིན་པར་བསམས་ལ། དེ་ནས་བཟུང་སྟེ་བུ་ཁྱོད་ཀྱིས། །ཇི་སྲིད་བྱང་ཆུབ་སྙིང་པོའི་བར། །རྨི་ལམ་བཞིན་དུ་སེམས་ཅན་གྱི། །དོན་ནི་བདག་ཉིད་ཀུན་གྱིས་ཤིག །ཅེས་བརྗོད། འབྲུ་གསུམ་གྱིས་གདོང་གཡོགས་བཀྲོལ། དེ་ལྟར་ན་ཕྱག་རྒྱ་བྷ་གའི་དཀྱིལ་འཁོར་དུ་ཞུགས་ཤིང་མཐོང་། ཤེས་རབ་ཡེ་ཤེས་ཀྱི་དབང་ཐོབ། གཙོ་བོར་སེམས་ཀྱི་དྲི་མ་དག དཔེ་མྱུ་གུ་སྐྱེས་པ་དང་འདྲ། དམ་ཚིག་བུད་མེད་ལ་མི་སྨོས་པ་དང་། ལམ་དངོས་དང་ཡེ་ཤེས་ཀྱི་ཕྱག་རྒྱ་བསྟེན་པ་ལ་དབང་། ཆོས་ཀྱི་སྐུའི་བག་ཆགས་བཞག་པས་ཐུགས་རྡོ་རྗེ་མངོན་དུ་གྱུར་པའི་སྐལ་བ་དང་ལྡན་པར་བྱས་སོ། །ཞེས་བརྗོད། བཞི་པ་ཞུ་བའི་ཡོན་དུ་མཎྜལ་ཕུལ་ཐལ་མོ་སྦྱར་ལ། ཁྱོད་ཞབས་པདྨའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བདག་ལ་བཀའ་དྲིན་བསྐྱབ་ཏུ་གསོལ། །འབྲུ་ལྔས་གདོང་གཡོགས་བཅིང་། འབྲུ་གསུམ་གྱིས་བསྲུང་། ལུས་རྣམ་སྣང་གི་འདུག་སྟངས་དང་ལྡན་པས། ངག་རླུང་རྒྱུ་བ་སོར་བཞག་སེམས་ཀྱི་རྣམ་རྟོག་ཐམས་ཅད་བཅད་ནས་དོན་བསམ་པ་ནི། ཡིད་མེད་ཡིད་ནི་བྱས་ནས་སུ། །ཅུང་ཟད་ཙམ་ཡང་བསམ་མི་བྱ། །བསྟན་ལ་གནས་བཅས་བླ་མ་ཡི། །དྲིན་གྱིས་ཡང་དག་སྦྱར་བར་བྱ། །མཁའ་དང་ནམ་མཁའ་མཉམ་དེ་བཞིན། །སེམས་ནི་རོ་མཉམ་བསྒོམ་བྱ་སྟེ། །བསམ་གཏན་འཛིན་པ་ངེས་པས་གྲོལ། །རྟོག་གེའི་སྦྱོར་བ་རྣམ་པར་སྤང་། །ཞེས་གསུང་པའི་དོན་ནི། ཡུལ་གཟུགས་སྒྲ་ལ་སོགས་པ་གང་ལ་ཡང་མི་འཇུག་པར་སྔར་གྱི་དཔེའི་ཡེ་ཤེས་ཀྱི་ཉམས་མྱོང་ཙམ་དྲན་པ་སྔོན་དུ་འགྲོ་བས། ཡིན་མིན་དང་ཡོད་མེད་དང་འཛིན་པའི་རྣམ་རྟོག་ཐམས་ཅད་སྤངས་ལ་ནམ་མཁའི་ཁམས་སྟོང་པ་ཉིད་ལ་ནམ་མཁའ་དང་ནམ་མཁའ་རོ་མཉམ་པ་དེ་བཞིན་དུ་སེམས་ཀྱི་རང་བཞིན་སྟོང་པ་ཉིད་ལ་སེམས་དང་སྟོང་པ་རོ་མཉམ་པ་སོ་སོར་རང་གི་རིག་པའི་ཏིང་ངེ་འཛིན་ནམ་མཁའ་ལྟ་བུའི་ངང་ལ་ཅུང་ཟད་མཉམ་པར་གཞག འབྲུ་གསུམ་གྱིས་གདོང་གཡོགས་བཀྲོལ། དེ་ལྟར་ན་དོན་དམ་པ་བྱང་ཆུབ་སེམས་ཀྱི་དཀྱིལ་འཁོར་དུ་ཞུགས་ཤིང་མཐོང་། དབང་བཞི་པ་ཐོབ། ལུས་ངག་ཡིད་ཀྱི་དྲི་མ་དག དཔེ་འབྲས་བུ་ཡོངས་སུ་སྨིན་པ་དང་འདྲ། དམ་ཚིག་དགོངས་ཏེ་གསུངས་པའི་དམ་ཚིགས་བསྲུང་བ་དང་། ལམ་ཕྱག་རྒྱ་ཆེན་པོ་བསྒོམ་པ་ལ་དབང་། ངོ་བོ་ཉིད་ཀྱི་སྐུའི་བག་ཆགས་བཞག་པས་ཡེ་ཤེས་རྡོ་རྗེ་མངོན་དུ་འགྱུར་བའི་སྐལ་བ་དང་ལྡན་པར་བྱས་སོ། །དམ་ཚིག་བསྡུས་ཏེ་ཁས་བླང་བ་ནི། གཙོ་བོས་ཇི་ལྟར་བཀའ་སྩལ་པ། །དེ་ལྟར་བདག་ནི་བགྱིད་པར་འཚལ། ལན་གསུམ། གཏང་རག་གི་མཎྜལ་ཕུལ། དེང་ནས་བརྩམས་ཏེ་སོགས་སྤྱི་དང་མཐུན་པར་བརྗོད། རྡོར་དྲིལ་འཛིན་པས། ཨོཾ་ནམ་མཁའ་སྐྱེ་བ་མཚན་ལྡན་ཕྱིར། །ཐོག་མ་ཐ་མ་མེད་པའི་མཆོག །སེམས་དཔའ་རྡོ་རྗེ་ཆེ་རང་བཞིན། །འཁོར་ལོ་བདེ་མཆོག་བདག་གྲུབ་མཛོད། །ཀུན་མཆོག་དངོས་གྲུབ་ཆེན་པོ་སྟེ། །དབང་ཕྱུག་ཆེན་པོ་ལྷག་པའི་ལྷ། །རྡོ་རྗེ་འཛིན་པ་ཀུན་གྱི་རྒྱལ། །མི་འགྱུར་མཆོག་ཏུ་བདག་གྲུབ་མཛོད། །ཉེས་པ་མི་མངའ་རྟག་པ་སྟེ། །འདོད་ཆགས་ཀུན་གྱི་རྗེས་སུ་ཆགས། །འདོད་ཆགས་ཆེན་པོ་དགའ་བ་ཆེ། །བཅོམ་ལྡན་དེ་ཉིད་བདག་གྲུབ་མཛོད། །ཤིན་ཏུ་དག་པ་ཀུན་གྱི་མཆོག །གདོད་ནས་གྲོལ་བ་དེ་བཞིན་གཤེགས། །ཀུན་ཏུ་བཟང་པོ་ཀུན་བདག་ཉིད། །བྱང་ཆུབ་སེམས་དཔའ་བདག་གྲུབ་མཛོད། །དངོས་གྲུབ་ཆེན་པོ་ཀུན་གྱི་མཆོག །དབང་ཕྱུག་ཆེན་པོ་ཕྱག་རྒྱའི་མཆོག །གྲུབ་པའི་རྡོ་རྗེ་ཆེར་བསྟོད་པ། །རྡོ་རྗེ་སྙེམས་བདག་བདག་གྲུབ་མཛོད། །སེམས་ཅན་ཀུན་གྱི་ཡིད་ཁྱབ་པ། །སེམས་ཅན་ཀུན་གྱི་ཡིད་ལ་གནས། །སེམས་ཅན་ཀུན་གྱི་ཡབ་ཉིད་དེ། །འདོད་ཆགས་མཆོག་གི་དམ་ཚིག་མཆོག །ཤེས་རབ་ཐབས་བདག་དཀྱིལ་འཁོར་གྱི། །བདེན་པ་གང་གི་ཡེ་ཤེས་མཆོག །བདེན་པ་དེ་ཡིས་མགོན་ཁྱོད་ཀྱིས། །བདག་གི་འདོད་པ་ཡོངས་རྫོགས་མཛོད། །ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །བདེན་པ་དེ་ཡིས་དཀྱིལ་འཁོར་དུ། །གཟུགས་བརྙན་གསལ་བའི་སློབ་མ་རྣམས། །ཀུན་གྱིས་དྲི་མེད་མཐོང་བར་ཤོག །ཅེས་ལན་གསུམ་བརྗོད། འཇིག་རྟེན་ལས་འདས་པ་དང་འཇིག་རྟེན་པའི་གཏོར་མ་ཕུལ། བསྐང་བ་བྱེད་པར་སྤྲོ་ནའང་བྱ། སློབ་མ་དབང་བསྐུར་བྱ་དགོས་ན་མཚམས་སྦྱོར་ཟུར་པ་བཞིན་བྱའོ། །གཞུག་ཆོག་ནི། མཆོད་པ་ཁ་གསོས། བསང་སྦྱངས་བྱིན་རླབས། ཕྱི་ནང་གསང་བ། བསྟོད་པའི་མཆོད་པ། ལྷག་ཆད་ཁ་སྐོང་། ནོངས་པ་བཟོད་གསོལ། རྟེན་ཡོད་མེད་ལ་བརྟན་བཞུགས་སྐབས་སྦྱར། རྡུལ་ཚོན་གཤེགས་གསོལ་ནི། རྡུལ་ཚོན་གྱི་ལྷ། བུམ་ནང་གི་ཡེ་ཤེས་པ། གཏོར་མགྲོན་ལ་བྱོན་པའི་རྟེན་མེད་པ་རྣམས། ཨོཾ་ཁྱེད་ཀྱིས་སེམས་ཅན་དོན་ཀུན་མཛོད། །སོགས་དང་། བཛྲ་མུཿ ཞེས་པའི་མཐར་ཡེ་ཤེས་པ་གཤེགས། དམ་ཚིག་པ་རང་ལ་ཐིམ། ཞེས་དང་། རྡོར་དྲིལ་རོལ་མོའི་སྒྲ་དང་བཅས་པས། ཆོས་རྣམས་ཀྱི་ཆོས་ཉིད་དྲན་བཞིན་དུ། ཨ་ཀཱ་རོ་བརྗོད་ཅིང་དབང་ལྡན་གྱི་རྩིགས་པ་དང་པོར་གཤེགས། ལྷའི་མཚན་མ་ནས་རང་གི་སྤྱི་བོར་ཅུང་ཟད་བཞག རྡོ་རྗེའི་རྩེས་ཕྱོགས་བཞི་ནས་རི་མོ་འཐེན་ལ་མཐའ་ནས་བསྡུས། ཐིག་རྗེས་རྣམས་དྲི་བཟང་གི་ཆུས་ཕྱེའོ། །དེ་ནས་གོ་བགོ་བ་བསྔོ་བ་སྨོན་ལམ་རྣམས་སྟ་གོན་བཞིན་བྱས་ལ། བཀྲ་ཤིས་ནི། བཀྲ་ཤིས་གང་ཞིག་ཡོན་ཏན་ཀུན་གྱི་དཔལ་མངའ་བ། །རྡོ་རྗེ་འཆང་དང་གྲུབ་ཆེན་དྲིལ་བུ་པ་ལ་སོགས། །འཕགས་བོད་མཁས་གྲུབ་རྩ་བརྒྱུད་བླ་མའི་བྱིན་རླབས་ཀྱིས། །བདེན་པ་དེས་ཀྱང་བདེ་མཆོག་ལ་ནི་བཀྲ་ཤིས་ཤོག །བཀྲ་ཤིས་གང་ཞིག་རང་བཞིན་འོད་གསལ་ཆོས་ཀྱི་སྐུ། །བདེ་ཆེན་ཟུང་འཇུག་ཐབས་ཤེས་དབྱེར་མེད་ལོངས་སྤྱོད་རྫོགས། །གར་དགུ་སྒྱུར་སོགས་སྣ་ཚོགས་སྤྲུལ་སྐུ་ཧེ་རུ་ཀ །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་ཆོས་དབྱིངས་ཤེས་རབ་ཕ་རོལ་ཕྱིན། །ཟག་མེད་བདེ་ཆེན་སྒྱུ་མའི་སྐུ་མངའ་མཁའ་འགྲོའི་མཆོག །བདེ་གཤེགས་སྤྲོ་བསྡུའི་བྱེད་པོ་རྡོ་རྗེ་རྣལ་འབྱོར་མ། །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་ཕྱོགས་ཀྱི་པདྨའི་འདབ་མ་ལ། །མཁའ་འགྲོ་ལ་མ་དུམ་སྐྱེས་མ་དང་གཟུགས་ཅན་མ། །ལས་བཞིའི་དོན་མཛད་དཔའ་མོའི་དབང་ཕྱུག་ཁྲོ་ཆགས་སྐུ། །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་མཚམས་ཀྱི་པདྨའི་འདབ་མ་ལ། །རིན་ཆེན་བུམ་པ་པདྨའི་སྣོད་ཀྱིས་སྤྲས་པའི་ནང་། །རོ་བཅུད་ནུས་ཅན་ཡེ་ཤེས་བདུད་རྩིའི་དངོས་གྲུབ་སྩོལ། །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་རྒྱལ་བའི་བསྟི་གནས་གཞལ་མེད་ཁང་། །རྒྱ་ཆེན་འོད་གསལ་བཀོད་ལེགས་དབྱིབས་མཛེས་ལྟ་ན་སྡུག །བྱང་ཕྱོགས་ཆོས་དང་ཚད་མེད་བཞི་སོགས་རང་བཞིན་ཅན། །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་ཁོར་ཡུག་དུར་ཁྲོད་བརྒྱད་རྣམས་སུ། །སྣ་ཚོགས་རོ་དང་ཤིང་མེ་སྤྲིན་ཆུ་མཆོད་རྟེན་བཅས། །ཕྱོགས་སྐྱོང་ཞིང་སྐྱོང་ཀླུ་དང་གྲུབ་པ་ཤ་ཟས་བསྐོར། །བདེན་པ་དེས་ཀྱང་བདེ་མཆོག་ལ་ནི༞ །བཀྲ་ཤིས་གང་ཞིག་རྡོ་རྗེའི་ས་གཞི་རྭ་དྲྭ་གུར། །རྡོ་རྗེའི་བླ་རེས་བྲེས་ཤིང་མདའ་ཡི་དྲྭ་བར་ལྡན། །ཡེ་ཤེས་མེ་དཔུང་འབར་བའི་ཕྲེང་བས་ཡོངས་བསྐོར་བ། །བདེན་པ་དེས་ཀྱང་བདེ་མཆོག་ལ་ནི་བཀྲ་ཤིས་ཤོག །ཅེས་དང་། གཞན་ཡང་བཀྲ་ཤིས་ཀྱི་ཚིག་ཇི་ལྟར་རིགས་པ་བརྗོད། ཕྱོགས་ཀུན་ཏུ་མེ་ཏོག་གི་ཆར་དབབ། རོལ་མོའི་སྒྲ་རྒྱ་ཆེར་བྱའོ། །འདིར་སྨྲས་པ། སྐུ་བཞིའི་བདག་ཉིད་དཔལ་ལྡན་ཧེ་རུ་ཀ །རྣལ་འབྱོར་མ་དང་གྲུབ་ཆེན་དྲིལ་བུ་པ། །ཏེ་ལོ་པ་དང་དཔལ་ལྡན་ནཱ་རོ་པ། །ཕམ་མཐིང་སྐུ་མཆེད་ཀློག་སྐྱ་མལ་ལོའི་ཞབས། །གོང་མ་ལྔ་དང་དཔལ་ལྡན་སེང་གེ་དང་། །ཀུན་མཁྱེན་རིན་ཆེན་གྲུབ་དང་ཐུགས་སྲས་རྗེ། །ཀུན་དགའ་རིན་ཆེན་རིན་ཆེན་རྒྱལ་མཚན་ཞབས། །བསོད་ནམས་བཟང་པོ་ཀུན་དགའ་རྣམ་རྒྱལ་མཚན། །ཡོན་ཏན་རྒྱ་མཚོ་ཤཱཀྱ་ཀུན་དགའ་དང་། །དབང་ཕྱུག་རྒྱལ་མཚན་ཚུལ་ཁྲིམས་བཀྲ་ཤིས་དཔལ། །རིན་ཆེན་རྒྱ་མཚོ་ཕྲིན་ལས་རྣམ་རྒྱལ་བ། །བློ་གྲོས་དབང་ཕྱུག་བསོད་ནམས་རྒྱ་མཚོ་དང་། །ཧེ་རུ་ཀ་དཔལ་ངུར་སྨྲིག་བླ་གོས་ཅན། །སྦས་པའི་སངས་རྒྱས་བསོད་ནམས་བློ་གྲོས་ཞབས། །རྩ་བརྒྱུད་བླ་མ་རྣམས་ལས་རིམ་འོངས་པའི། །གསང་ལས་ཆེས་ཟབ་ངེས་དོན་སྙིང་པོའི་བཅུད། །ལྷ་ལྔའི་བདག་ཉིད་འཁོར་ལོ་བདེ་མཆོག་གི །དཀྱིལ་འཁོར་ཆོ་ག་ངེས་དོན་སྒྲོན་མེ་འདི། །འཕགས་ཡུལ་མཁས་པའི་གཞུང་དང་གངས་ཅན་གྱི། །དམ་པ་རྣམས་ཀྱི་ཕྱག་ལེན་ཇི་བཞིན་བཀོད། །ཉེས་ཚོགས་མཆིས་གང་དུས་གསུམ་སྡིག་པ་དང་། །ལྷན་ཅིག་འཁོར་ལོ་སྡོམ་པའི་སྤྱན་སྔར་བཤགས། །དགེ་དེས་དཔལ་ལྡན་ས་སྐྱའི་བཤད་སྒྲུབ་ཀྱི། །བསྟན་པ་རིན་ཆེན་ཕྱོགས་བཅུར་རྒྱས་པ་དང་། །འགྲོ་ཀུན་འཁོར་ལོའི་དབང་ཕྱུག་ཉིད་གྱུར་ཅིག །ཅེས་དཔལ་འཁོར་ལོ་བདེ་མཆོག་གྲུབ་ཆེན་དྲིལ་བུ་ལུགས་ཀྱི་ཕྱི་རྡུལ་ཚོན་གྱི་དཀྱིལ་འཁོར་གྱི་ཆོ་ག་ངེས་དོན་སྒྲོན་མེ་ཞེས་བྱ་བ་འདི་ནི་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས། རྩ་བའི་ཡི་གེ་སློབ་དཔོན་ཉིད་ཀྱིས་མཛད་པའི་རྒྱ་གཞུང་དང་། དེའི་གསལ་བྱེད་བླ་ཆེན་འཕགས་པས་མཛད་པའི་སྒྲུབ་ཐབས། ཤར་པ་ཡེ་ཤེས་རྒྱལ་མཚན་གྱིས་མཛད་པའི་མངོན་དཀྱིལ་རྣམས་དང་། དེ་དག་ཏུ་མི་གསལ་བ་རྣམས་ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས་མཛད་པའི་བདེ་མཆོག་ལཱ་བ་པའི་མངོན་དཀྱིལ་རྣམས་ལ་གཞི་བྱས། སྤྱིར་བཏང་རྣམས་གསང་སྔགས་རྡོ་རྗེ་ཐེག་པ་སྤྱི་འགྲོས་ཟུར་ནས་བརྒྱན་ཏེ་རང་གཞན་གྱིས་རྟོགས་སླ་བའི་ཕྱིར་གོ་བདེ་བའི་ངག་གིས་བཀོད་པའི་ཡི་གེ་པ་ནི་གཞུ་ལུང་པ་བསོད་ནམས་འོད་ཟེར་གྱིས་བགྱིས་པ་འདི་ལ་ཉེས་པའི་ཚོགས་མཆིས་ན་གནས་གསུམ་མཁའ་འགྲོའི་སྤྱན་སྔར་བཤགས་ཤིང་དགེ་དེས་འགྲོ་བའི་དོན་དུ་འཁོར་ལོ་བདེ་མཆོག་གི་གོ་འཕང་ཐོབ་པའི་རྒྱུར་གྱུར་ཅིག། །།སརྦ་སིདྡྷི་མེ་པྲ་ཡཙྪནྟུ།། །།

ཀུན་དགའ་བློ་གྲོས།
བདེ་མཆོག་དྲིལ་བུ་ལུགས་ཀྱི་ཕྱི་རྡུལ་ཚོན་གྱི་ཆོ་ག

:GyatonRare Texts of the Sakya Tradition

Kunga Gyaton